1593年努爾哈赤征服科爾沁部，錫伯人跟住科爾沁臣服佢，編入咗蒙古八旗。之後清兵入關，大量八旗兵丁南下關內，於是東北防務空虛。1692年，康熙爲咗東北防務，將錫伯壯丁從蒙古八旗度抽出做高級兵士，叫做「披甲」，編入滿洲八旗，於是錫伯人分屬兩邊嘅八旗。呢班披甲分駐而家黑龍江齊齊哈爾、吉林省扶餘縣同埋吉林市呢三處。幾年之後整頓八旗，有啲錫伯人分咗去遼寧、北京、山東德州呢啲地方。雖然分散各地，但係總體上依然分佈喺東北，其中集中喺遼寧。